ועדת הכנסת, כנסת 24, פרוטוקול מספר 94, 2022-05-16 11:00

ניר אורבך: בוקר טוב, אנחנו פותחים את הדיון.

ניר אורבך: אני מתכבד לפתוח את ישיבת ועדת הכנסת.

ניר אורבך: היום יום שני, ט"ו באייר התשפ"ב, 16 במאי 2022.

ניר אורבך: אנחנו עוברים על הנושאים בסדר-היום.

ניר אורבך: נושאים 1, 2 ו-3 ירדו כרגע מסדר-היום.

ניר אורבך: נושא 4, הצעת חוק לתיקון פקודת המשטרה (תיעוד חזותי של השימוש במכתזית), התשפ"ב-2022, פ/,3684/24 של חברי הכנסת אוסאמה סעדי ואחמד טיבי.

ניר אורבך: סעיף 5, הצעת חוק לתיקון פקודת המשטרה (תיעוד חזותי של השימוש במכתזית), התשפ"ב-2022, פ/3665/24, של חברת הכנסת גבי לסקי.

ניר אורבך: סעיף 6, הצעת חוק לתיקון פקודת המשטרה (תיעוד חזותי של השימוש במכתזית), התשפ"ב-2022, פ/3041/24, של חבר הכנסת אורי מקלב וקבוצת חברי הכנסת.

ניר אורבך: כל החוקים הללו – המלצת הלשכה המשפטית היא להעביר אותם לביטחון הפנים.

ניר אורבך: נשמעו הצעות במליאה להעביר את הצעת החוק גם לוועדת הפנים והגנת הסביבה.

ניר אורבך: אנחנו נעבור להצבעה.

ניר אורבך: מי בעד להעביר לוועדה לביטחון פנים?

ניר אורבך: ירים את ידו.

ניר אורבך: בעד ההצעה להעביר את הצעות החוק לדיון בוועדה לביטחון הפנים – פה אחד

ניר אורבך: פה אחד.

ניר אורבך: << נושא >> הצעת חוק הגנת הצרכן (תיקון - ביטול עסקת מכר מרחוק למתן שירותי תיירות בישראל), התשפ"ב-2022, פ/3073/24 << נושא >>

ניר אורבך: אנחנו עוברים לסעיף הבא: סעיף 7, הצעת חוק הגנת הצרכן (תיקון - ביטול עסקת מכר מרחוק למתן שירותי תיירות בישראל), התשפ"ב-2022, פ/3628/24, של חבר הכנסת רון כץ.

ניר אורבך: והצעת חוק הגנת הצרכן (תיקון - ביטול עסקת מכר מרחוק למתן שירותי תיירות בישראל), התשפ"ב-2022, פ/3073/24 של חברת הכנסת לימור מגן תלם וקבוצת חברי הכנסת.

ניר אורבך: המלצת הלשכה המשפטית היא להעביר לוועדת הכלכלה.

ניר אורבך: נשמעו הצעות במליאה להעביר גם לוועדת הכספים וגם לוועדה לקידום מעמד האישה.

ניר אורבך: מי בעד להעביר לוועדת הכלכלה?

ניר אורבך: ירים את ידו.

ניר אורבך: בעד ההצעה להעביר את הצעות החוק לדיון בוועדת הכלכלה – פה אחד

ניר אורבך: פה אחד.

ניר אורבך: אנחנו עוברים כעת לסעיף 9, הצעת חוק לביטול קובלנה (תיקוני חקיקה), התשפ"ב-2022, פ/3412/24, של חבר הכנסת צביקה האוזר.

ניר אורבך: המלצת הלשכה המשפטית היא להעביר את זה לוועדת חוקה, חוק ומשפט.

ניר אורבך: נשמעו הצעות במליאה להעביר גם לוועדת הכספים וגם לוועדה לקידום מעמד האישה.

ניר אורבך: מי בעד להעביר לוועדת חוקה, חוק ומשפט?

ניר אורבך: ירים את ידו.

ניר אורבך: מי נגד?

ניר אורבך: בעד ההצעה להעביר את הצעות החוק לדיון בוועדת החוקה, חוק ומשפט – 1

ניר אורבך: נמנעים – אין

ניר אורבך: זה לא אושר.

ניר אורבך: אני מגיש רביזיה.

ניר אורבך: אני מגיש רביזיה.

יצחק פינדרוס: הסבר בסעיף 1, 2, 3.

ארבל אסטרחן: לא צריך רביזיה כי אין החלטה.

ארבל אסטרחן: זה פשוט צריך לבוא במועד אחר.

ניר אורבך: אוקיי, יבוא במועד אחר.

ניר אורבך: קודם כל, אני מתכבד לארח פה בוועדה את מזכיר הכנסת.

ניר אורבך: כעת אנחנו עוברים לקבוצת חוקים שהם חוקים ישנים שהיו, לצערי, תקועים בצנרת של הוועדה זמן רב מדי.

ניר אורבך: בשבוע שעבר פנה חבר הכנסת יריב לוין, מרכז האופוזיציה, וביקש שנקדם את החקיקה הזאת.

ניר אורבך: אני רוצה להודות לו על הבקשה ועל הנכונות לשתף פעולה בנושא הזה.

ניר אורבך: בעיני כל שיתוף פעולה בין הקואליציה לאופוזיציה הוא מבורך.

ניר אורבך: אני שמח שאנחנו משחררים את החוקים האלה כדי שימשיכו את התהליך שלהם בוועדות השונות בכנסת.

ניר אורבך: יצא כך, אבל חלק גדול מהחוקים שעוברים היום, אני מזדהה אתם, ואני שמח שהם ממשיכים את התהליך שלהם לקראת העלאתם במליאה להמשך הקריאות.

ניר אורבך: כעת אנחנו בסעיף מספר 12 שעל סדר-היום: הצעת חוק העונשין (תיקון - הרחבת הגדרת הגזענות), התשפ"א-2021, פ/216/24, של חבר הכנסת יעקב אשר וקבוצת חברי הכנסת.

ניר אורבך: ההמלצה של הלשכה המשפטית היא להעביר אותה לוועדת החוקה, חוק ומשפט.

ניר אורבך: עלו הצעות להעביר אותה לוועדת הפנים והגנת הסביבה.

ניר אורבך: כעת אנחנו נצביע להעביר אותה לוועדת החוקה, חוק ומשפט.

ניר אורבך: מי בעד?

ניר אורבך: ירים את ידו.

ניר אורבך: מי נגד?

ניר אורבך: בעד ההצעה להעביר את הצעת החוק לדיון בוועדת החוקה, חוק ומשפט – 1

ניר אורבך: נמנעים – 1

ניר אורבך: הצעת החוק עברה לוועדת החוקה, חוק ומשפט.

ניר אורבך: הצעת חוק יישום תוכנית ההתנתקות (תיקון - ביטול סעיפי הפינוי ושינוי שם החוק), התשפ"א-2021, פ/356/24, של חבר הכנסת מכלוף מיקי זוהר.

ניר אורבך: ההמלצה של הלשכה המשפטית היא להעביר לוועדת החוקה, חוק ומשפט.

ניר אורבך: חשבנו שנכון יותר יהיה להעביר אותה לוועדת החוץ והביטחון בעקבות כל הדברים שהיו בעקבות האירועים שם, ולכן נצביע להעביר אותה לוועדת החוץ והביטחון.

ניר אורבך: מי בעד?

ניר אורבך: ירים את ידו.

ניר אורבך: בעד ההצעה להעביר את הצעת החוק לדיון בוועדת החוץ והביטחון – פה אחד

ניר אורבך: פה אחד.

ניר אורבך: אנחנו חוזרים כעת לסעיף - - -

יצחק פינדרוס: אתה לא יכול.

יצחק פינדרוס: אתה לא יכול.

ניר אורבך: נסיים את הסעיפים ונראה איך אנחנו - - -

יצחק פינדרוס: תסיים, תודיע על רביזיה, לא הודעת.

יצחק פינדרוס: תודיע, מהרגע שאתה מודיע יש לך חצי שעה.

ניר אורבך: הודעתי על רביזיה.

ניר אורבך: חבר הכנסת פינדרוס, אני מבקש, לאור הרצון הטוב שיש פה, באמת אני אומר - - -

יצחק פינדרוס: אבל זה לא קשור אלי, יש של הכנסת, זה לא אני.

יצחק פינדרוס: אני לא מונע.

יצחק פינדרוס: זה לא תלוי בי, אני לא הגשתי - - -

ניר אורבך: חבר הכנסת פינדרוס, תקשיב מה אני אומר.

ניר אורבך: בעקבות הרצון הטוב שיש פה, אתה לפחות אל תוסיף דברים שיחייבו אותנו תקנונית עד סוף הדיון.

ניר אורבך: בסדר?

יצחק פינדרוס: יש לך 1, 2, 3 – רצון טוב אתה אומר?

יצחק פינדרוס: מחקת אותי.

יצחק פינדרוס: 1, 2, 3 מחקת.

ניר אורבך: לא, לא מחקתי, אנחנו רוצים להגיע להבנות.

ניר אורבך: אם הייתי מצביע היום זה היה נופל.

ניר אורבך: אנחנו כעת בסעיף 14, הצעת חוק-יסוד: כבוד האדם וחירותו (תיקון - פסקת ההתגברות), פ/191/24, של חבר הכנסת מיכאל מלכיאלי.

ניר אורבך: ההמלצה של הלשכה המשפטית היא ועדת החוקה, חוק ומשפט.

ניר אורבך: אנחנו נעבור כעת להצבעה.

ניר אורבך: מי בעד להעביר לוועדת החוקה?

ניר אורבך: ירים את ידו.

ניר אורבך: מי נגד?

ניר אורבך: בעד ההצעה להעביר את הצעת החוק לדיון בוועדת החוקה, חוק ומשפט – 2

ניר אורבך: נמנעים – אין

ניר אורבך: זה עובר לוועדת החוקה, חוק ומשפט.

ניר אורבך: סעיף מספר 15, הצעת חוק-יסוד: ההתגברות (תיקוני חקיקה), פ/254/24 של חבר הכנסת שלמה קרעי וקבוצת חברי הכנסת.

ניר אורבך: הצעת חוק-יסוד: ההתגברות (תיקוני חקיקה), פ/50/24, של חבר הכנסת מכלוף מיקי זוהר.

ניר אורבך: המלצת הלשכה המשפטית היא להעביר את שתי ההצעות לוועדת החוקה, חוק ומשפט.

ניר אורבך: מי בעד?

ניר אורבך: ירים את ידו.

ניר אורבך: מי נגד?

ניר אורבך: בעד ההצעה להעביר את הצעות החוק לוועדת החוקה, חוק ומשפט – 2

ניר אורבך: נמנעים – אין

ניר אורבך: ברוב קולות הוחלט להעביר את זה לוועדת החוקה, חוק ומשפט.

ניר אורבך: << נושא >> הצעת חוק יישובים ושכונות בהליכי הסדרה, התשפ"א-2021, פ/401/24 << נושא >>

ניר אורבך: הסעיף הבא, סעיף 17, הצעת חוק יישובים ושכונות בהליכי הסדרה, התשפ"א-2021, פ/402/24, של חבר הכנסת יצחק פינדרוס.

ניר אורבך: הצעת חוק יישובים ושכונות בהליכי הסדרה, התשפ"א-2021, פ/401/24, של חבר הכנסת מכלוף מיקי זוהר.

ניר אורבך: הצעת חוק יישובים ושכונות בהליכי הסדרה, התשפ"א-2021, פ/400/24, של חברת הכנסת אורית סטרוק וקבוצת חברי הכנסת.

ניר אורבך: על הצעות החוק הללו יש המלצה של הלשכה המשפטית להעביר אותן לוועדת החוקה, חוק ומשפט.

ניר אורבך: מי בעד?

ניר אורבך: ירים את ידו.

ניר אורבך: מי נגד?

ניר אורבך: בעד ההצעה להעביר את הצעות החוק לדיון בוועדת החוקה, חוק ומשפט – 2

ניר אורבך: נמנעים – אין

ניר אורבך: ברוב קולות זה עובר לוועדת החוקה, חוק ומשפט.

יצחק פינדרוס: על זה אני דורש רביזיה.

יצחק פינדרוס: זו כבר ממש בדיחה.

יצחק פינדרוס: גם לא ועדת הפנים.

יצחק פינדרוס: חבר'ה, אני רוצה להבין את הלשכה המשפטית.

יצחק פינדרוס: את חוק החשמל לאיפה העבירו?

יצחק פינדרוס: אמיתי.

יצחק פינדרוס: את חוק החשמל לאיפה העבירו?

יצחק פינדרוס: זה הרי היה צריך להיות חלק מחוק החשמל, אבל מסיבות פוליטיות אפילו לא נתנו לי לנמק את הרביזיה שם, ואני לא רוצה להיכנס לזה.

יצחק פינדרוס: מה פתאום חוק ומשפט?

יצחק פינדרוס: למה את חוק החשמל העבירו בוועדת הפנים?

ניר אורבך: יש היגיון בדבריו של חבר - - -

יצחק פינדרוס: לא, אני שואל.

יצחק פינדרוס: הרי העברנו, הרי המליאה הזאת התעסקה עם זה.

יצחק פינדרוס: איך פתאום פה נזכרו שיש ועדת חוקה?

ניר אורבך: חבר הכנסת פינדרוס, אני מציע כזה דבר - - -

ארבל אסטרחן: חוק ההסדרה איפה עבר?

ניר אורבך: ארבל, אני מציע – בואו ניתן לזה את האפשרות למצות איזשהו משא ומתן בין הקואליציה לאופוזיציה איפה זה עובר.

יצחק פינדרוס: אבל אתה העברת את זה כבר.

יצחק פינדרוס: ביקשתי רביזיה.

ניר אורבך: הגשת רביזיה, ונחליט מתי נדון בה.

ניר אורבך: נסכם בינינו.

ניר אורבך: בסדר גמור.

ניר אורבך: מה עושים - - -

- דדון: אין החלטה.

- דדון: צביקה האוזר צריך להעלות את זה כי אין החלטה.

יצחק פינדרוס: אני מוכן שיקימו ועדה של הקואליציה בראשותו של צביקה האוזר בעניין.

יצחק פינדרוס: תת ועדה של ועדת החוץ והביטחון שצביקה האוזר הוא יושב-ראש הוועדה.

יצחק פינדרוס: אני מציע.

יצחק פינדרוס: הרי פה הקמתם חמש-שש ועדות חדשות.

יצחק פינדרוס: אדוני מזכיר הכנסת, אני לא יודע אם אתה מעודכן, הקימו פה חמש-שש ועדות חדשות, ועדה חדשה לנושא ההסדרה בראשותו של צביקה האוזר.

צבי האוזר: הסדרה של מה?

יצחק פינדרוס: חשמל להתיישבות הצעירה.

יצחק פינדרוס: אני מציע לך הצעת פשרה – ועדה בראשותו של צביקה האוזר, ועדה חדשה.

ניר אורבך: יש פה עוד כמה חוקים שהייתי נותן לוועדה בראשות חבר הכנסת האוזר לעשות.

יצחק פינדרוס: ועדה חדשה נקים.

יצחק פינדרוס: במקום ועדת בריאות שאתם רוצים לסגור ולהחזיר לוועדת העבודה והרווחה.

ניר אורבך: לא רוצים לסגור.

ניר אורבך: אל תגיד שרוצים לסגור.

ניר אורבך: סעיף 10.

ניר אורבך: אני דילגתי בטעות על סעיף 10, הצעת חוק הרשות הלאומית לביטחון קהילתי (תיקון מס' 2), התשפ"ב-2021, מ/1451.

ניר אורבך: ההמלצה של הלשכה המשפטית היא להעלות את זה לוועדה לביטחון פנים.

ניר אורבך: נשמעו הצעות במליאה להעביר את הצעת החוק גם לוועדת הכלכלה.

ניר אורבך: מי בעד להעביר לוועדה לביטחון פנים?

ניר אורבך: ירים את ידו.

ניר אורבך: בעד ההצעה להעביר את הצעת החוק לוועדה לביטחון פנים – פה אחד

ניר אורבך: פה אחד.

ניר אורבך: תודה רבה.

ניר אורבך: אנחנו נעשה רביזיה.

ניר אורבך: אנחנו נתכנס פה שוב בשעה 12:00 ואז נעלה מחדש את - - -

יצחק פינדרוס: רביזיה על מה אתה עושה בשעה 12:00?

יצחק פינדרוס: על ההסדרה?

יצחק פינדרוס: על ההסדרה אמרת שאתה לא הולך לגייס.

ניר אורבך: לא ההסדרה, היה פה עוד משהו.

יצחק פינדרוס: אז על מה רביזיה?

יצחק פינדרוס: מי הגיש פה רביזיה?

יצחק פינדרוס: אין פה רביזיה.

ניר אורבך: לא, סליחה.

ניר אורבך: אני נועל את הישיבה, אנחנו נשלח.

ניר אורבך: אין רביזיה.

יצחק פינדרוס: אין פה רביזיה.

יצחק פינדרוס: רק על ההסדרה הגשתי רביזיה ועל זה אמרת שאתה לא מכנס.

ניר אורבך: אני נועל.

ניר אורבך: נשלח הזמנה.